उकलाना का कचरा बरवाला में डाले जाने से लोग नाराज
नगर पालिका उकलाना के कर्मचारियों द्वारा उकलाना शहर का कचरा बरवाला में डाले जाने को लेकर क्षेत्रवासियों में रोष है। शनिवार को लोगों ने सीधे शब्दों में कह दिया है कि प्रशासन अगर इस कार्य पर रोक नहीं लगता है तो मजबूरन उन्हें प्रदर्शन का रास्ता अपनाना होगा। क्षेत्रवासी राजेश, अमित, दीपक, प्रवीन, मुकेश आदि का कहना है कि पिछले कई दिनों से प्रतिदिन दो से चार ट्रालियां उकलाना नगर पालिका के कर्मचारी कचरे को शहर के खरकड़ा मार्ग के नजदीक पालिका की जमीन पर डाल रहे हैं। कचरे के साथ उकलाना क्षेत्र के मृत जानवरों को भी डाला जा रहा है।
ऐसे में आस-पास के एरिया में वातावरण दूषित तो हो ही रहा है, साथ ही बीमारियां फैलने का भय भी बना हुआ है। आरोप है कि कूड़ा फेंकने आने वाले लोगों से जब ये पूछा जाता है कि कौन हैं तो ये लोग बिना कुछ बोले कचरा डाल कर चलते बनते हैं। कुछ समय पहले बरवाला नव निर्माण सेना के सदस्यों ने भी इस मुद्दे को लेकर एसडीएम प्रशांत अटकान से बातचीत की थी, लेकिन उस वक्त एसडीएम ने समस्या के हल का आश्वासन दिया था, बावजूद इसके यह कार्य अब भी जारी है। लोगों ने मांग की है कि यदि समय रहते स्थानीय प्रशासनिक अधिकारी इस समस्या की तरफ ध्यान नहीं देते तो लोग मजबूरन प्रदर्शन करने पर मजबूर होंगे। मामले के संबंध में नगर पालिका सचिव महाबीर धानिया ने कहा कि उन्हें इस बारे जानकारी नहीं है। सोमवार को मामले के बारे में मालूम करेंगे। यदि उकलाना का कचरा बरवाला में डाला जा रहा है तो इसे तुरंत बंद करवाया जाएगा।
उकलाना नगर पालिका के कर्मचारी ट्रालियों में लाया गया कचरा बरवाला में डालते हुए।
hin_Deva hin_Deva hin_Deva hin_Deva